RESOLUCIÓN do 30 de outubro de 2006 pola que se convoca un curso de actualización para xefes dos corpos de bombeiros da eurorrexión Galicia-Norte de Portugal.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 09/11/2006

Dentro do programa de actividades que o Centro de Estudos Xudiciais e Seguridade Pública de Galicia ten previsto realizar no ano 2006, e conforme as funcións atribuídas pola Lei 1/2005, do 4 de xaneiro, de creación do Centro de Estados Xudiciais e Seguridade Pública de Galicia, en colaboración co proxecto Cofroem (Fomento e Optimización dos Recursos Materiais e de Formación dos Servizos de Emerxencias e de Salvamento), anúnciase a convocatoria dun curso de actualización para xefes dos corpos de bombeiros da eurorrexión Galicia-Norte de Portugal, que deberá desenvolverse conforme as seguintes bases:
Primeira.-Obxectivos.
1. Coñecer e poñer en común, por parte dos mandos dos corpos de bombeiros dos parques participantes no proxecto Cofroem, as últimas técnicas en dirección e cumprimento de obxectivos dos respectivos grupos ou equipos de traballo.
2. Participar no desenvolvemento práctico de manobras operativas, que se realizarán nas instalacións dun parque socio deste proxecto Cofroem.
Segunda.-Destinatarios.
Xefes ou responsables dos parques de bombeiros participantes no proxecto Cofroem, tanto de Galicia como de Portugal. No caso de quedaren prazas vacantes poderían participar outros responsables de bombeiros de parques galegos e portugueses.
Terceira.-Desenvolvemento.
1. Prazas: o número de prazas ofertadas é de 30.
2. Duración e datas: o curso terá unha duración de 30 horas lectivas e dará comezo o 27 de novembro rematando o 1 de decembro.
3. Horario: das 9.00 ás 13.30 horas e das 15.00 ás 18.00 horas.
4. Lugar: no Centro de Estudos Xudiciais e Seguridade Pública de Galicia e no parque de bombeiros de Verín (Ourense), facilitando en ambos os casos o aloxamento e a manutención aos participantes.
Cuarta.-Solicitudes e prazo de inscrición.
1. A inscrición dos participantes é gratuíta.
2. Cada corpo poderá achegar como máximo tres solicitudes, sendo preceptivo que correspondan a xefes ou responsables de persoal, efectuándose a oportuna selección no caso de superación do número de prazas.
3. O prazo para a presentación de instancias rematará o día 22 de novembro de 2006.
4. As instancias deberán ser tramitadas directamente polo máximo responsable de persoal, incorporando nelas os datos dos nomeados.
5. As instancias deberán enviarse por correo á sede do Centro de Estudos Xudiciais e Seguridade Pública de Galicia: avenida da Cultura, s/n, 36680 A Estrada, ou directamente ao fax nº 986 59 09 88; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Relación de admitidos.
A relación de participantes admitidos para a realización do curso exporase no taboleiro de anuncios do Centro de Estudos Xudiciais e Seguridade Pública de Galicia, sen prexuízo da oportuna notificación aos responsables de persoal dos corpos de bombeiros dos seleccionados, con anticipación suficiente á celebración do curso. Tamén poden coñecela chamando ao teléfono 986 59 02 46 ou consultando a páxina web
http://cexesga.xunta.es.
Sexta.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, en máis dun 10% das horas lectivas programadas determinará a cualificación de non apto.
Sétima.-Certificado de asistencia.
Ao remate do curso entregaráselles un certificado de asistencia a aquelas persoas que acrediten a súa participación continuada nel. Este certificado estará expedido polo Centro de Estudos Xudiciais e Seguridade Pública de Galicia e pola Escola Nacional de Bombeiros de Portugal.
Oitava.-Financiamento.
Este curso de formación forma parte do proxecto fomento e optimización de recursos materiais e de formación dos servizos de emerxencia e de salvamento Cofroem/SPI.E42/02, que conta para estes efectos co cofinanciamento europeo de fondos Feder, no marco do programa Interreg IIIA.
Novena.-Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 30 de outubro de 2006.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia